|Widiadari|
Ri wawu asapunika Ida Sang Prabhu Watugunung macarita, dahating tengkejut Dewi Sinta mirengang daging ceritan Ida Sang Prabhu Watugunung. Blegbegan engsek pikayune abosbos. Raris Dewi Sinta eling ring kawentenan duke sane riin, wiakti Dewi Sinta polih sahasa ngetok prabhun okane antuk siut turmaning okane ical nenten prasida katutan rauh mangkin. Indike punika manut pisang sekadi sane kacritayang olih Ida Sang Prabhu Watugunung. Rasa sedih tan amat-amat, agung dosan tan sinipi, yening kapikayun-kayunin nyangsan-nyangsan nuke ulun angen. Mariselsel raga, dados anak istri kanggen rabi antuk ianak. Nganinin parindikane punika, raris Dewi Sinta ngincikang naya upaya, mangda prasida mapalasang tur nenten malih kawawa dados istrin Ida Sang Prabhu Watugunung.
Wawu mirengang atur Dewi Sinta sekadi asapunika, raris Ida Sang Prabhu Watugunung pisereng kayune pacang ngalap istri widiadari ring suarga. Ida raris nitahang para pepatih, punggawa, bala prajurit sami mangda digelis metaki-taki pacang memadik utawi yan nenten karsa lan kaicen pacang kagebug Suralayane punika.
Ring Suralaya, Ida Batara Siwa riwau uning indik Ida Sang Prabhu Watugunung pacang ngebug suargane, raris ngawentenang peparuman, tur mastikayang wiweka sane kagelarang anggen ngasorang Prabhu Watugunung rikala nincap nglurug suargan. Para dewata akehan sane nenten rumasa prasida ngarepin patangkep kaling kawisesan Prabhu Watugunung, yening nenten Ida Sang Hyang Wisnu arepang.
Antuk punika daging paringkes bebaosanne ring Suralaya, Ida Batara Siwa ngutus Sang Hyang Narada nangkilin Ida Batara Wisnu, turmaning Ida Batara Wisnu sumanggup. Ritatkala rahina Redite Kliwon wuku Watugunung Batara Wisnu mapamit saking kadewataan, kairing olih pra wadua prajurit Idane ngarepang yudha, magpag sepengrawuh Prabhu Watugunung. Wiakti Sang manggalaning yudha kalih sampun mapadu ajeng ring palagan. Santukan rumasa Sang Prabhu Watugunung nenten prasida ngasorang Batara Wisnu , punika sane mawinan Sang Prabhu Watugunung nunas mangdane yudha ring palagan kaurungan, lan kagentosin antuk yudha utama sastra paraga, mapalemah antuk nebusin cecimpedan. Yening singgih Batara Wisnu prasida nebag, Sang Prabhu Watugunung ngangken kaon tur misadia kasedayang, asapunika taler, yening Batara Wisnu nenten prasida nebag daging cecimpedan Sang Prabhu Watugunung, para dewata ring Suralaya patut pranata tur nyukserahang widiadari makasami pacang kanggen rabi oleh Sang Prabhu Watugunung.
Ida Batara Wisnu sang sampun dibia caksu, uning ring kahanan atika, wartamana, nagata, punapi malih wantah marupa tebag-tebagan, wiakti kengin nagingin pinunas Prabhu Watugunung. Riantukan asapunika, kadi kadropon Sang Prabhu Watugunung ngamedalang cecimpedan sekadi puniki :" Wenten punyan-punyanan alit turmaning lemet sakewanten mawoh mageng, sakewanten taler wenten punyan-punyanne mageng mawoh alit, napike punika ?"
Cecimpedan punika digelis raris kacawis olih Ida Bhatara Wisnu, sekadi rumasa tan kahanan pikewuh. Sane kebaos punyan-punyanan malit tur lemet inggih punika wit sumangka. Samaliha punyan-punyanan mageng mabuah malit boya wenten sios wit bingin. Santukan sampun tiling panyawis Ida Batara Wisnu, Sang Prabhu Watugunung winaluya togog lolohin nenten prasida ngandika, rumasa ring raga sampun kaon. Ida Batara Wisnu sahasa ngejuk lan nakep Sang Prabhu Watugunung turmaning kabayang-bayang lan kapantig-pantigang raris ring rahina Soma Umanis Sang Prabhu Watugunung seda. Rahina sedan Sang Prabhu Watugunung kawastanin Sandung Watang.
Benjang semengne rahina Anggara Paing, layon Sang Prabhu Watugunung kapaid-paid olih Dewa Lumanglang, duaning asapunika rahina inucap kawastanin rahina paid-paidan. Ring rahina Budha Pon rauh Sang Buda, Prabhu Watugunung kauripan, sakewanten wantah kadauh santukan kasedayang malih olih Ida Batara Wisnu. Rikala rahina Sukra Kliwon, Ida Batara Siwa uning ring sedan Ida Sang Prabhu Watugunung, raris kauripang. Ri ayate Ida Batara Wisnu jagi nyedayang Prabhu Watugunung, raris katambakin olih Ida Batara Siwa. Nenten kalugra malih kasedayang.
"Uduh ceing Sang Hyang Wisnu, ede buin cening niwakang danda pati, apang ada kanggon satua di mercepada !", asapunika pangandika Ida Batara Siwa. "Singgih Ratu Batara panguluning dewata. Prabhu Watugunung wiakti agung dosan ipune. Meme anggenipun kurenan. Boyake punika pratiwimba kaon ?" Batara Wisnu sekadi purun nulak baos Ida Batara Siwa.
"Uduh beneh.... beneh cara atur ceninge, Bapa negesang ane jani. Buin pidan je, tusing pesan dadi pianak nganten ngajak rerame. Ila-ila dahat, apaan ento ngeletehin gumi, memurug sesana panumadian !", teges pangandikan Ida Batara Siwa.
Bhatara Wisnu kandugi mastu Sang Prabhu Watugunung ; "Ih iba Watugunung, baan gede dosan ibane, nira wastu iba. Jaksumat, apang ngenem bulan iba ulung. " . Prabhu Watugunung pramania raris matur, " SInggih Ratu Batara titiang ngiring wacana druene. Yening dados titiang mangda ulung ring segara, mangdane jagate panes, punika ngawinan titiang nenten kadinginan. Pradene titiang labuh ring lemah sane tuh utawi pategalan, mangde wenten sabeh ring jagate, punika ngawinan titiang nenten kepanesan ."
Pinunas Prabhu Watugunung kadagingin. Panumayane punika sane ngawinan satunggil ngenem sasih Sang Watugunung runtuh, taler ngawinan watek wukune urip sami para Dewata somia. Batara Siwa kerta nugraha, wukune sami kaurip nyabran rahina redite. Ngawit saking rahina redite wenten pawilangan wuku tigang dasa. Sangkaning pinunas Sang Hyang Narada majeng ring Batara Siwa, raris Batara Wisnu kapanikayang mangda tedun ngupapira jagate saha daging ipun. Napi malih rikalaning jagate pacang ngamungguhang pralaya, mangdane Batara Wisnu tedun ngawatara, ngeraksa jagate sami. Punika sane mawinan jagate saha daging ipun mawali becik sekadi kawiaktinyane sane sampun-sampun. Arsan Batara sane katinutin, Sang Hyang Siwa sane ngawinan punika sami.
Nganinin daging caritane ring baduur raris tedun Ida Sang Hyang Widhi Wasa sane maprabawa Ida Sang Hyang Aji Saraswati mapaica sunar suci lan pangeweruh ring manusane, majalaran antuk waranugraha punika kinapti pisan I manusa ring marcapada eling ring raga, tur prasida matiti laksana sane becik.